لۆرا بووش

لۆرا لەین وێڵچ بوش (لەدایکبووی ٤ی تشرینی دووەمی ١٩٤٦) مامۆستایەکی ئەمریکییە کە لە ساڵی ٢٠٠١ تا ٢٠٠٩ خانمی یەکەمی ئەمریکا بووە. لۆرا پێشتر لە ساڵانی ١٩٩٥ تا ٢٠٠٠ وەک خانمی یەکەمی تێکساس بووە. ئەو ھاوسەرگیری لەگەڵ جۆرج دەبلیوو بوشی ٤٣یەمین سەرۆکی ئەمریکا کردووە.

لۆرا لەدایکبووی میدلاندە لە ویلایەتی تێکساس. ساڵی ١٩٦٨ لە زانکۆیەکی کەرتی تایبەت بڕوانامەی بەکالۆریۆسی بەدەستھێنا و بوو بە مامۆستای پۆلی دووی سەرەتایی. دوای بەدەستھێنانی بڕوانامەی ماستەر لە زانستی کتێبخانە لە زانکۆی تێکساس، وەک بەڕێوەبەری کتێبخانەیەک دامەزرا.

بوش لە ساڵی ١٩٧٧ دا چاوی بە ھاوسەری داھاتووی، جۆرج بووش، کەوت و ساڵی دواتر ھاوسەرگیرییان کرد. لە ساڵی ١٩٨١ دوو کچی دووانەیان بوو. تێکەڵبوونی جۆرجی ھاوسەری لەگەڵ سیاسەت لەکاتی ھاوسەرگیرییەکەیان بوو. ساڵی ١٩٧٨ لۆرا یارمەتی ھاوسەرەکەی دا لە کەمپینی ھەڵبژاردنی بۆ بوون بە ئەندامی کۆنگرێسی ئەمریکا و دواتریش بۆ بوون بە پارێزگاری تێکساس کە جۆرج بووش لە ھەردوویان شکستی خوارد.

وەک خانمی یەکەمی تێکساس، لۆرا چەندین پڕۆژەی جێبەجێکرد کە تیشکیان لەسەر لایەنەکانی تەندرووستی و خوێندن و خوێندەواری بوو. لە ساڵی ١٩٩٩–٢٠٠٠ بە چەند ڕێگای جیاواز یارمەتی ھاوسەرەکەی دا لە ھەڵمەتی بانگەشەیدا بۆ بوون بە سەرۆکی ئەمریکا. لە ڕۆژی ٢٠ی کانوونی دووەمی ٢٠٠١ جۆرج بووش وەک سەرۆک کۆمار و لۆراش وەک خانمی یەکەمی ئەمریکا دەستنیشانکران.

بەپێی ڕاپرسییەکانی ڕێکخراوی گالوپ لۆرا بە یەکێک لە ناودارترین خانمانی یەکەمی ئەمریکا دادەنرێت. لە ماوەی بوونی لە کۆشکی سپی وەک خانمی یەکەم لۆرا تیشکی دەخستە سەر بابەتەکانی پەیوەندیدار بە ئەمریکا و جیھان.

ھەروەک ئەو ماوەی خانمی یەکەمی تێکساس بوو، وەک خانمی یەکەمی ئەمریکاش گرنگی تایبەتی بە پەروەردە و خوێندەواری دەدا و ساڵی ٢٠٠١ فێستیڤاڵێکی ساڵانەی داھێنا کە تیشکی لەسەر خوێندەوارییە و ھانی پەروەردە و فێرکردنی دەدا لەسەر ئاستی جیھانی. جگە لە خوێندەواری، لۆرا گرنگی بە کێشەکانی ژنان دەدا لەگەڵ نەخۆشانی ئایدز و مەلاریا.

 سەرچاوەکان 

پۆل:زیندووان
پۆل:لەدایکبووانی ١٩٤٦
پۆل:ژنە ئەمریکییە نووسەرەکانی سەدەی ٢١ەکەم
پۆل:ئەمریکییەکانی بە ڕەگەز ئینگلیز
پۆل:ئەمریکییەکانی بە ڕەگەز فەڕەنسی
پۆل:ژنە بیرەوەرییە ئەمریکییەکان